b'\n_START_ARTICLE_\nTeig\n_START_PARAGRAPH_\nEn teig er en del av en eiendom som ligger adskilt fra resten av eiendommen._NEWLINE_Statistisk sentralbyr\xc3\xa5 definerer teig som areal som er helt omsluttet av areal som tilh\xc3\xb8rer andre eiendommer. Hvis offentlig vei eller jernbane deler en eiendom i flere deler, skal disse som hovedregel ikke regnes som egne teiger.\n_START_SECTION_\nHistorie\n_START_PARAGRAPH_\nFra tidligere tider og fram til ca. 1850 var g\xc3\xa5rdene blitt endret etter at arveskifter og medgifte f\xc3\xb8rte til at store landomr\xc3\xa5der ble stadig mer oppdelt i teiger (teigblanding). Dette var urasjonelt og f\xc3\xb8rte til behov for rasjonalisering. I 1821 ble s\xc3\xa5 \xc2\xabLov om utskifting\xc2\xbb vedtatt. Det viste seg imidlertid at denne loven ikke fikk den tilsiktede virkning.  F\xc3\xb8rst ved \xc2\xabJordskifteloven\xc2\xbb som ble innf\xc3\xb8rt i 1859 (Lov om Jords og Skovs Udskiftning af F\xc3\xa6llesskab av 12. oktober 1857) ble det fart i utskiftningsarbeidene p\xc3\xa5 landet, og innf\xc3\xb8ringen av loven ble ogs\xc3\xa5 en viktig milep\xc3\xa6l i kartfesting av eiendomsgrenser. S\xc3\xa6rlig i perioden 1860\xe2\x80\x931890 ble det laget mange store og kunstferdige utskiftningskart av h\xc3\xb8y kvalitet. Fremdeles foretar jordskifteverket \xc3\xa5rlig mange st\xc3\xb8rre utskiftningsforretninger etter \xc3\xb8nske fra g\xc3\xa5rdbrukerne, der teigblandingen oppheves eller reduseres.'